b'\n_START_ARTICLE_\nTautra\n_START_PARAGRAPH_\nTautra, tidligere skrevet Tuter\xc3\xb8, Tutter\xc3\xb8e, Tutter\xc3\xb8en og annet, er ei \xc3\xb8y i Trondheimsfjorden tilh\xc3\xb8rende Frosta kommune. \xc3\x98ya er kjent for Tautra kloster, restene av et cistercienserkloster. Selve middealderklosteret kan ogs\xc3\xa5 sees som et strategisk valg - i tilknytning til Frostatinget, som ligger inne p\xc3\xa5 fastlandet p\xc3\xa5 Frosta. _NEWLINE_Deler av Tautra og Svaet har siden 14. desember 1984 v\xc3\xa6rt vernet som naturreservat og fuglefredningsomr\xc3\xa5de. Tautra og Svaet naturreservat og fuglefredningsomr\xc3\xa5de er et ramsaromr\xc3\xa5de, med et totalt areal p\xc3\xa5 20,54\xc2\xa0km\xc2\xb2. _NEWLINE_\xc3\x98ya er 3,5 km lang, og bredden varierer fra ca 70 meter p\xc3\xa5 det smaleste, til ca. \xc3\xa9n kilometer p\xc3\xa5 det bredeste. Totalt areal utgj\xc3\xb8r 1,5\xc2\xa0km\xc2\xb2. Det h\xc3\xb8yeste punktet er 26\xc2\xa0moh., noe som gj\xc3\xb8r den forholdsvis flat. \xc3\x98ya ble i 1979 forbundet til fastlandet via en molo, men pga. denne moloens innvirkning p\xc3\xa5 dyrelivet, ble den i 2003 bygd om slik at en bro midt p\xc3\xa5 moloen slipper vannstr\xc3\xb8mmen gjennom. Broen, Tautrabrua, har en post som skal hindre rovdyr i \xc3\xa5 komme over til \xc3\xb8ya._NEWLINE_Geologisk best\xc3\xa5r Tautra av morenemateriale fra ra-trinnet, eller \xc2\xabTautra-trinnet\xc2\xbb som det vanligvis kalles i Tr\xc3\xb8ndelag. _NEWLINE_Ikke langt fra ruinene av gamle Tautra kloster ligger i dag et nytt cistercienserkloster. Det ble grunnlagt i provisoriske bygninger i 1999. Den 25. mars 2006 ble klosteret gitt status som selvstendig priorat. Den nye klosterkirken er \xc3\xa5pen for publikum. Det nye Klosteret er tegnet av Jensen & Skodvin Arkitektkontor AS. Grunnsteinen ble lagt ned av dronning Sonja 8. mai 2003 og tatt i bruk 11. juli 2006. Dronningen var til stede ogs\xc3\xa5 ved vigslingen den 12. mai 2007. Bygget har f\xc3\xa5tt flere arkitekturpriser, bl.a. Forum AID-prisen (2007) og en europeisk pris for steinarkitektur (2007). _NEWLINE_En n\xc3\xa5 utd\xc3\xb8dd sauerase, tautersauen, hadde navnet sitt etter Tautra. Opprinnelsen til sauerasen er noe usikker, men man tror at den ble fremavlet p\xc3\xa5 slutten av 1700-tallet. Plantefloraen i omr\xc3\xa5det er en studie verd, siden omr\xc3\xa5det har v\xc3\xa6rt dyrket siden middelalderen, med kunnskapsrike munker som pionerer.'